雜曲歌辭 漢宮少年行
作者：李益
朝代：唐

paragraphs: 君不見上宮警夜營八屯，鼕鼕街鼓朝朱軒。
玉階霜仗擁未合，少年排入銅龍門。
暗聞弦管九天上，宮漏沈沈清吹繁。
纔明走馬絕馳道，呼鷹挾彈通繚垣。
玉籠金瑣養黃口，探雛取卵伴王孫。
分曹六博快一擲，迎歡先意笑語喧。
巧爲柔媚學優孟，儒衣嬉戲冠沐猨。
晚來香街經柳市，行過倡市宿桃根。
相逢杯酒一言失，回朱點白聞至尊。
金張許史伺顏色，王侯將相莫敢論。
豈知人事無定勢，朝歡暮戚如掌翻。
椒房寵移子愛奪，一夕秋風生戾園。
徒用黃金將買賦，寧知白玉暗成痕。
持杯收水水已覆，徙薪避火火更燔。
欲求四老張丞相，南山如天不可上。